b'\n_START_ARTICLE_\nBodhr\xc3\xa1n\n_START_SECTION_\nRummun historia\n_START_PARAGRAPH_\nBodhr\xc3\xa1nien edelt\xc3\xa4j\xc3\xa4t palvelivat sek\xc3\xa4 juhlap\xc3\xa4ivien soittimina ett\xc3\xa4 kantov\xc3\xa4linein\xc3\xa4 tai viljaseuloina. Laakeita, nahkakalvoisia tarjottimia on l\xc3\xb6ydetty kaikkien Britteinsaarten kelttikulttuurien alueilta. Englannissa ja Skotlannin alamailla niist\xc3\xa4 k\xc3\xa4ytettiin nime\xc3\xa4 wecht, Irlannissa wight tai dall\xc3\xa1n, Man-saarella dall\xc3\xa1n ja Cornwallissa crodder-croghen. V\xc3\xa4linett\xc3\xa4 k\xc3\xa4ytettiin my\xc3\xb6s Walesissa, miss\xc3\xa4 nimi ehti kuitenkin unohtua. Irlantilainen dall\xc3\xa1n rakennettiin ruoholla tai villalla t\xc3\xa4ytettyyn saarnikehykseen, jonka ylle nahka pingotettiin. Valmista dall\xc3\xa1nia k\xc3\xa4ytettiin korina ja rumpuna erityisesti sadonkorjuun ja viljelyvuoden juhlissa. Huilisti Seamus Tansey on kertonut rummuilla s\xc3\xa4estettyj\xc3\xa4 sadonkorjuujuhlia j\xc3\xa4rjestetyn t\xc3\xa4ll\xc3\xa4kin vuosisadalla. Tanssit pidettiin ladossa, ja dall\xc3\xa1nilla j\xc3\xa4ljiteltiin tanssijoiden jalkojen rytmej\xc3\xa4. Dall\xc3\xa1n oli k\xc3\xa4yt\xc3\xb6ss\xc3\xa4 Irlannissa viel\xc3\xa4 1950-luvulla._NEWLINE_Bodhr\xc3\xa1n-sana tarkoitti alun perin siivil\xc3\xa4\xc3\xa4, joka valmistettiin pistelem\xc3\xa4ll\xc3\xa4 dall\xc3\xa1nin kalvoon reiki\xc3\xa4. Limerickin yliopiston professorin Micheal \xc3\x93 Suilleabhainin mukaan vanhat rakentajat saattavat edelleenkin k\xc3\xa4ytt\xc3\xa4\xc3\xa4 bodhr\xc3\xa1neissa vanhoja seulankehyksi\xc3\xa4. On kuitenkin ep\xc3\xa4selv\xc3\xa4\xc3\xa4, miksi siivil\xc3\xa4n nimitys vakiintui merkitsem\xc3\xa4\xc3\xa4n rumpua.'